
pre európske záležitosti za obdobie od 25. októbra 2023 do 31. decembra 2024Návrh uznesenia:
Národná rada Slovenskej republiky 
b e r i e   n a   v e d o m i e
Správu o činnosti Výboru Národnej rady Slovenskej republiky pre európske záležitosti za obdobie od 25. októbra 2023 do 31. decembra 2024


Predkladá sa v súlade
s § 58a ods. 3 písm. g) 
zákona Národnej rady Slovenskej republiky
č. 350/1996 Z. z. o rokovacom poriadku
Národnej rady Slovenskej republiky 
v znení neskorších predpisov
Predkladá:
Výbor Národnej rady Slovenskej republiky
pre európske záležitosti
 


1. 
1. 
Činnosť Výboru Národnej rady Slovenskej republiky pre európske záležitosti 
Spoluprácu Národnej rady Slovenskej republiky (ďalej aj ako „NR SR”) a vlády Slovenskej republiky v oblasti európskych záležitostí na národnej úrovni upravuje Ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie. Tento zákon predstavuje základný rámec spolupráce pri predkladaní návrhov pozičných dokumentov ako aj pri ich schvaľovaní a zároveň informovaní o ďalších záležitostiach v súvislosti s Európskou úniou. Na základe daného zákona sa tak NR SR nepriamo podieľa na rozhodovacích procesoch v Európskej únii, ako aj na tvorbe európskej legislatívy. 

Zloženie a pôsobnosť Výboru Národnej rady Slovenskej republiky pre európske záležitosti (ďalej aj ako „Výbor NR SR pre európske záležitosti“ alebo len „výbor“) upravuje Zákon NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Činnosť národných parlamentov v európskych záležitostiach taktiež upravujú protokoly pripojené k Zmluve o Európskej únii a k Zmluve o fungovaní Európskej únie[footnoteRef:1] (Protokol č. 1 o úlohe národných parlamentov v Európskej únii a Protokol č. 2 o uplatňovaní zásad subsidiarity a proporcionality). [1:  Ú. v. EÚ C 83, 30. 3. 2010, s. 1.] 


V sledovanom období (od 25. októbra 2023 do 31. decembra 2024) vzal Výbor NR SR pre európske záležitosti na vedomie 936 nových návrhov aktov v zmysle § 58a ods. 3 písm. a) zákona o rokovacom poriadku. Výbor taktiež zobral na vedomie 368 predbežných stanovísk, ktoré mu boli doručené v lehote podľa § 58 a ods. 8 zákona o rokovacom poriadku. Z celkového počtu 936 návrhov aktov, Výbor NR SR pre európske záležitosti pri 16 z nich požiadal o stanovisko iný výbor v zmysle § 58a ods. 3 písm. f) zákona o rokovacom poriadku. Informácie o všetkých doručených návrhoch právne záväzných aktov a iných aktov Európskej únie obsahuje aj Systém sledovania európskych záležitostí (SSEZ), ktorý je verejne dostupný a umiestnený na webovej stránke Národnej rady Slovenskej republiky. Prostredníctvom daného informačného systému má verejnosť prístup k informáciám o doručených návrhoch právne záväzných a iných aktov Európskej únie, ako aj k predbežným stanoviskám k jednotlivým návrhom[footnoteRef:2].   [2:  Systém sledovania európskych záležitostí. Dostupné na internete: https://www.nrsr.sk/ssez/ ] 


Výbor NR SR pre európske záležitosti prerokoval v sledovanom období informácie a schválil stanoviská Slovenskej republiky k nasledujúcim zasadnutiam Európskej rady a Rady Európskej únie (ďalej aj ako „Rady“):

Európska rada

· informácia o rokovaní Európskej rady, ktoré sa uskutočnilo 26. – 27. októbra 2023;
· informácia o rokovaní Samit EÚ – Západný Balkán, ktoré sa uskutočnilo 13. decembra 2023;
· informácia o rokovaní Európskej rady, ktoré sa uskutočnilo 14. – 15. decembra 2023; 
· informácia o mimoriadnom zasadnutí Európskej rady, ktoré sa uskutočnilo 1. februára 2024; 
· informácia o zasadnutí Európskej rady, ktoré sa uskutočnilo 21. – 22. marca 2024; 
· informácia o mimoriadnom zasadnutí Európskej rady, ktoré sa uskutočnilo 17. – 18. apríla 2024;
· informácia o zasadnutí Európskej rady, ktoré sa uskutočnilo 27. – 28. júna 2024;
· informácia o zasadnutí Európskej rady, ktoré sa uskutočnilo  17. – 18. októbra 2024; 
· informácia o zasadnutí Európskej rady, ktoré sa uskutočnilo 19. decembra 2024;

Rada Európskej únie pre hospodárske a finančné záležitosti (ECOFIN)

· informácia o rokovaní Euroskupiny a Rady EÚ pre hospodárske a finančné záležitosti, ktoré sa uskutočnili 7. – 8. decembra 2023; 
· informácia o rokovaní Euroskupiny a Rady EÚ pre hospodárske a finančné záležitosti, ktoré sa uskutočnili 4. a 5. novembra 2024 (ex-post); 
· informácia o rokovaní Euroskupiny a Rady EÚ pre hospodárske a finančné záležitosti, ktoré sa uskutočnili 9. a 10. decembra 2024 (ex-post); 

Rada Európskej únie pre pre zahraničné veci (FAC) 

· informácia o rokovaní Rady EÚ pre zahraničné vecí, ktoré sa uskutočnilo 13. – 14. novembra 2023; 
· informácia o rokovaní Rady EÚ pre zahraničné vecí, ktoré sa uskutočnilo 13. – 14. novembra 2023 – časť obrana;
· informácia o rokovaní Rady EÚ pre zahraničné veci, ktoré sa uskutočnilo 11. decembra 2023. 

K ostatným zasadnutiam Rady Európskej únie boli stanoviská Slovenskej republiky schválené formou tzv. tichej procedúry v zmysle čl. 2 ods. 4 Ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie.. 

V súvislosti so súladom návrhov legislatívnych aktov Európskej únie so zásadou subsidiarity, Lisabonská zmluva[footnoteRef:3] (2009) zaviedla mechanizmus kontroly subsidiarity, umožňujúci národným parlamentom Európskej únie prijímať odôvodnené stanoviská, v prípade nazdávania sa, že návrh legislatívneho aktu Európskej únie porušuje zásadu subsidiarity. V sledovanom období, t. j. od 25. októbra 2023 do 31. decembra 2024, Výbor NR SR pre európske záležitosti toto právo neuplatnil. Čo sa týka neformálnych politických dialógov, Výbor NR SR pre európske záležitosti v sledovanom období prijal tri uznesenia, ktoré sa následne zasielali príslušným európskym inštitúciám. Išlo o uznesenie ku konaniu poslancov Európskeho parlamentu zastupujúcich Slovenskú republiku; priority Slovenskej republiky vyplývajúce z Pracovného programu Európskej komisie, tak ako sú uvedené v správe o prioritách predloženej členmi vlády Slovenskej republiky v zmysle § 128 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a uznesenie k 20. výročiu členstva Slovenskej republiky v Európskej únii. Okrem iného, Výbor NR SR pre európske záležitosti prerokoval zamerania činnosti Stáleho zastúpenia Slovenskej republiky pri Európskej únii, Veľvyslanectva Slovenskej republiky v Holandskom kráľovstve a v ďalších krajinách so sídlom v Haagu a Veľvyslanectva Slovenskej republiky v Slovinskej republike. Výbor NR SR pre európske záležitosti svojim uznesením z 25. septembra 2024 zriadil Komisiu výboru pre technologický rozvoj a inovácie. V decembri výbor vzal na vedomie informáciu o aktuálnom stave plnenia Plánu obnovy, rizikách neplnenia míľnikov a možných finančných dopadoch pre štátny rozpočet súvisiacich výzvach pre zabezpečenie transparentnosti a kvality implementácie, ktorú výboru predložil podpredseda vlády Slovenskej republiky pre Plán obnovy a znalostnú ekonomiku.  [3:   Lisabonská zmluva, ktorou sa mení a dopĺňa Zmluva o Európskej únii a Zmluva o založení spoločenstva, podpísaná v Lisabone 13. decembra 2007. Úradný vestník Európskej únie, 17. 12. 2007, 2007/C 306/01] 


Prehľad jednotlivých politík Európskej únie, iniciatívne a iné materiály prerokúvané Výborom Národnej rady Slovenskej republiky pre európske záležitosti

Táto časť správy o činnosti výboru, ktorú výbor predkladá za sledované obdobie, obsahuje informácie o politikách Európskej únie, ktoré boli v uplynulom období prerokované na schôdzach Výboru NR SR pre európske záležitosti. V sledovanom období bol predsedom Výboru NR SR pre európske záležitosti Ján Ferenčák. 

Európska rada je jednou z najdôležitejších inštitúcii Európskej únie, ktorá je zložená z hláv štátov a predsedov vlád 27 členských štátov Európskej únie. Počas sledovaného obdobia, v roku 2023 a 2024, Európskej rade predsedal stály predseda Európskej rady Charles Michel v decembri 2024 António Costa. Návrhy vládnych stanovísk Slovenskej republiky k jednotlivým témam zasadnutí Európskej rady, ktorá určuje celkové politické smerovanie a priority Európskej únie, v sledovanom období predkladal členom Výboru NR SR pre európske záležitosti na schôdzach výboru predseda vlády Slovenskej republiky Robert Fico.

Informáciu o rokovaní Európskej rady, ktoré sa uskutočnilo v dňoch 26.  a 27. októbra 2023 predložil členom výboru predseda vlády SR Robert Fico na 2. schôdzi dňa 26. októbra 2023. Diskusia na schôdzi výboru sa zamerala na hlavné témy rokovania Európskej rady, ku ktorým predstavil predseda vlády SR návrh stanovísk SR. Témou rokovania bola najmä situácia na Blízkom východe v kontexte útoku palestínskeho hnutia Hamas na Izrael, situácia na Ukrajine v kontexte agresie Ruskej federácie vrátane 12. balíka sankcií proti Ruskej federácii a podpore pre Ukrajinu, revízia viacročného finančného rámca EÚ na roky 2021 až 2027 s dôrazom na poľnohospodársku a kohéznu politiku, hospodársky rast v EÚ, migrácia a vonkajšie vzťahy (Bielorusko, Irán a Severná Kórea). V diskusii na schôdzi rezonovala najmä problematika modalít pomoci Ukrajine a izraelsko-palestínsky konflikt. Popri zasadnutí Európskej rady sa v inkluzívnom formáte konal aj samit eurozóny, ktorý bol zameraný na hospodársku a finančnú situáciu v EÚ, koordináciu fiškálnych politík, bankovú úniu a digitálne euro. Predložený návrh stanovísk SR bol schválený v pomere 11/0/1 (za/proti/zdržal sa). 
Aj 6. schôdza výboru, ktorá sa uskutočnila 13. decembra 2023, bola venovaná zasadnutiu Európskej rady. Informáciu o rokovaní Európskej rady, ktoré sa uskutočnilo v dňoch 14. a 15. decembra 2023, spolu s návrhom stanovísk SR k témam zasadnutia, predložil predseda vlády SR Robert Fico. Popri zasadnutí Európskej rady predseda vlády SR informoval aj o samite EÚ – západný Balkán, ktorý sa uskutočnil dňa 13. decembra 2023. V diskusii na pôde výboru rezonovali najmä témy ako pokračujúca podpora Ukrajiny v kontexte jej integračných ambícií, rozširovanie EÚ, podpora pre Moldavsko a Bosnu a Hercegovinu, revízia viacročného finančného rámca EÚ na roky 2021 až 2027, bezpečnosť a obrana v kontexte dôsledkov ruskej agresie na Ukrajine a problematika ilegálnej migrácie. Predložený návrh stanovísk SR bol po diskusii členmi výboru schválený v pomere 8/4/0 (za/proti/zdržal sa).

Informáciu o mimoriadnom zasadnutí Európskej rady, ktoré sa uskutočnilo dňa 1. februára 2024, predložil štátny tajomník Ministerstva zahraničných vecí a európskych záležitostí SR Marek Eštok vzhľadom na to, že predseda vlády SR Róbert Fico sa ospravedlnil z účasti na schôdzi výboru zo zdravotných dôvodov. Návrh stanovísk SR k predmetnému zasadnutiu bol predložený na 9. schôdzi výboru, ktorá sa uskutočnila dňa 31. januára 2024. Hlavným bodom zasadnutia bolo schválenie revízie viacročného finančného rámca EÚ na roky na roky 2021 až 2027 vzhľadom na to, že jej schválenie na zasadnutí Európskej rady v decembri 2023 zablokovalo Maďarsko. Druhým bodom bola finančná a vojenská podpora pre Ukrajinu. Na tieto dva body programu mimoriadneho zasadnutie Európskej rady sa zameriavala aj diskusia členov výboru, po ktorej bol predložený návrh stanovísk SR schválený v pomere 8/0/1 (za/proti/zdržal sa).

V poradí 14. schôdza výboru, ktorá sa uskutočnila dňa 20. marca 2024 a ktorú zvolal a viedol predseda výboru Ján Ferenčák, bola venovaná informácii o zasadnutí Európskej rady, ktoré sa uskutočnilo v dňoch 21. a 22. marca 2024. Popri zasadnutí Európskej rady sa opäť konal aj samit eurozóny. Návrh stanovísk SR predložil predseda vlády SR Robert Fico, ktorý sa zameral najmä na jadrovú energetiku, modality pomoci pre Ukrajinu (finančná a vojenská pomoc), bezpečnosť a obranu, situáciu v Pásme Gazy v kontexte zhoršujúcej sa humanitárnej situácie, problematiku rozširovania EÚ o Ukrajinu, Moldavsko, Gruzínsko a Bosnu a Hercegovinu, spoločnú poľnohospodársku politiku EÚ a migračný pakt. V diskusii dominovala najmä problematika Ukrajiny v kontexte ruskej agresie a riešenia konfliktu prostredníctvom predložených mierových plánov a taktiež bilaterálne vzťahy medzi SR a Českou republikou. Predložený návrh stanovísk SR bol schválený v pomere 8/4/0 (za/proti/zdržal sa). 
Informáciu o mimoriadnom zasadnutí Európskej rady, ktoré sa uskutočnilo v dňoch 17. a 18. apríla 2024, predložil na 15. schôdzi výboru, ktorá sa uskutočnila dňa 17. apríla 2024, predseda vlády SR Robert Fico. Dvojdňové zasadnutie bolo venované najmä Ukrajine, Turecku, Blízkemu východu a novej európskej dohode o konkurencieschopnosti. Predseda vlády SR predložil návrh stanovísk SR ku konkurencieschopnosti EÚ v kontexte Európskej zelenej dohody a cieľov EÚ v oblasti klimatickej neutrality. V diskusii rezonovala opäť najmä Ukrajina a možnosti pomoci SR v kontexte útokov na jej energetickú infraštruktúru, najmä otázka systémov protivzdušnej obrany. Témou bola aj obnova a rekonštrukcia Ukrajiny s dôrazom na cezhraničnú spoluprácu a konkrétny projekty medzi SR a ukrajinskými partnermi. Predložený návrh stanovísk SR bol schválený v pomere 9/0/5 (za/proti/zdržal sa).

Dňa 16. októbra 2024 sa uskutočnila 21. schôdza výboru, na ktorej predseda vlády SR Robert Fico predložil členom výboru informáciu o zasadnutí Európskej rady, ktoré sa uskutočnilo v dňa 17. októbra 2024. V rámci diskusie k tomuto bodu programu rezonovala najmä téma Ukrajiny a možnosti riešenia konfliktu. Predseda vlády SR zdôraznil potrebu mierového riešenia a záujem na pokračovaní tranzitu plynu cez územie Ukrajiny. Vyslovil sa proti členstvu Ukrajiny v NATO, ktoré by predstavovalo riziko pre bezpečnosť SR. Informoval o pokračujúcich rozhovoroch s ukrajinskou stranou ohľadom cezhraničných projektov. A predložil aj návrh stanovísk SR k situácii na Blízkom východe, k migrácii, k Číne, k energetike a konkurencieschopnosti. Predsedom vlády SR predložený návrh stanovísk SR bol schválený v pomere 8/0/5 (za/proti/zdržal sa).

V poradí 23. schôdza výboru sa uskutočnila dňa 18. decembra 2024. Informáciu o zasadnutí Európskej rady, ktoré sa uskutočnilo dňa 19. decembra 2024, predložil spolu s návrhom stanovísk predseda vlády SR Robert Fico. Jednodňový samit bol tradične venovaný zahraničnopolitickým témam. Predseda vlády SR opätovne predstavil návrh stanovísk k Ukrajine s dôrazom na humanitárnu pomoc, tranzit plynu z Ruskej federácie cez územie Ukrajiny a cezhraničné projekty medzi SR a Ukrajinou. Vyjadril sa tiež k rozširovaniu EÚ, konkrétne k Bosne a Hercegovine, Gruzínsku, Moldavsku a Srbsku. Zopakoval, že SR podporuje rozširovanie EÚ. V kontexte situácie na Blízkom východe predseda vlády SR akcentoval vyvážený postoj SR. Zároveň opätovne zdôraznil, že SR odmieta migračný pakt. Na záver predseda vlády SR zdôraznil, že zasadnutie Európskej rady využije na rokovanie o tranzite plynu cez územie Ukrajiny. Predložený návrh stanovísk SR bol schválený v pomere 8/0/4 (za/proti/zdržal sa). 

Aktivity na pôde Národnej rady Slovenskej republiky

Dňa 7. decembra 2023 v priestoroch NR SR prijal predseda Výboru NR SR pre európske záležitosti Ján Ferenčák v rámci zdvorilostnej návštevy mimoriadneho a splnomocneného veľvyslanca Gruzínskej republiky v Slovenskej republike J.E. pána Revaz Beshidze. Hlavnou témou stretnutia bola integrácia a vstup Gruzínska do EÚ a bilaterálne vzťahy. 

Dňa 13. decembra 2023 predseda Výboru NR SR pre európske záležitosti Ján Ferenčák prijal mimoriadneho a splnomocneného veľvyslanca Spojeného kráľovstva Veľkej Británie a Severného Írska v Slovenskej republike Nigela Bakera. Bilaterálne rokovanie bolo zamerané najmä na aktuálne bilaterálne otázky a vzťahy medzi EÚ a Spojeným kráľovstvom.  

Dňa 20. decembra 2023 sa v priestoroch Bratislavského hradu uskutočnilo prijatie prezidentky Slovinskej republiky J. E. pani Nataše Pirc Musar. Delegáciu Národnej rady SR viedol jej predseda Peter Pellegrini. Zúčastnil sa aj predseda Výboru Národnej rady SR pre európske záležitosti Ján Ferenčák a podpredseda Národnej rady SR Peter Žiga. Bolo potvrdené, že bilaterálne vzťahy medzi Slovenskou republikou a Slovinskou republikou sú bezproblémové. Témy stretnutia boli: bilaterálna spolupráca, západný Balkán a jeho integrácia do EÚ, Ukrajina a migrácia. 

Dňa 30. januára 2024 sa uskutočnilo stretnutie medzi veľvyslancom Českej republiky v Slovenskej republike Rudolfom Jindrákom a predsedom Výboru NR SR pre európske záležitosti Jánom Ferenčákom (HLAS - sociálna demokracia).Témou diskusie bola bilaterálna spolupráca a aktuálne európske témy. 

Dňa 13. februára 2024 predseda Výboru Národnej rady SR pre európske záležitosti Ján Ferenčák absolvoval bilaterálne rokovanie so zástupcami Americkej obchodnej komory v Slovenskej republike (AmCham Slovakia). Témami diskusie boli digitálna transformácia v kontexte EÚ a SR a výzvy vyplývajúce zo zavádzania umelej inteligencie na medzinárodnej, štátnej a samosprávnej úrovni.

Dňa 15. februára 2024 navštívil NR SR komisár zodpovedný za životné prostredie, oceány a rybárstvo Virginijus Sinkevičius, ktorého na návšteve Slovenskej republiky sprevádzal vedúci Zastúpenia Európskej komisie na Slovensku Vladimír Šucha. Delegáciu NR SR viedol predseda Výboru Národnej rady SR pre európske záležitosti Ján Ferenčák (HLAS - sociálna demokracia). Rokovania sa zúčastnila aj podpredsedníčka Výboru NR SR pre pôdohospodárstvo a životné prostredie Tamara Stohlová (Progresívne Slovensko), člen Výboru NR SR pre európske záležitosti Tittel Dušan (HLAS - sociálna demokracia) a člen Výboru NR SR pre pôdohospodárstvo a životné prostredie Michal Sabo (Progresívne Slovensko). Témou rokovania bola zelená tranzícia a jej príležitosti a výzvy pre EÚ a Slovensko, kľúčové úspechy Zelenej dohody a význam jej účinnej a inkluzívnej implementácie pre zvýšenie udržateľnej konkurencieschopnosti a odolnosti, obehové a nízkouhlíkové hospodárstvo. 

Dňa 15. februára 2024 sa uskutočnilo bilaterálne rokovanie medzi veľvyslancom Poľskej republiky v Slovenskej republike Maciejom Ruczajom a predsedom Výboru NR SR pre európske záležitosti Jánom Ferenčákom (HLAS - sociálna demokracia). Predseda výboru Ján Ferenčák s veľvyslancom diskutoval o bilaterálnych vzťahoch, regionálnej spolupráci a o aktuálnych európskych a zahranično-politických témach. 

Dňa 25. apríla 2024 sa predseda Výboru Národnej rady SR pre európske záležitosti Ján Ferenčák (HLAS – sociálna demokracia), stretol s veľvyslancom Slovenskej republiky v Moldavskej republike, Pavlom Ivanom. Diskusia sa sústredila na aktuálne politické dianie a bilaterálne vzťahy medzi Slovenskom  a Moldavskom , pričom kľúčovou témou bola integrácia Moldavska do Európskej únie. Súčasťou rozhovorov bola aj príprava plánovanej pracovnej cesty do Kišiňova na ďalšie posilnenie vzájomnej spolupráce.
Dňa 7. mája 2024 predseda Výboru Národnej rady SR pre európske záležitosti Ján Ferenčák (HLAS – sociálna demokracia), absolvoval bilaterálne rokovanie s mimoriadnym a splnomocneným veľvyslancom Slovinskej republiky na Slovensku Stanislavom Raščanom, ktorý túto funkciu vykonáva od septembra 2022. Diskusia sa zamerala na bilaterálne vzťahy medzi Slovenskou  a Slovinskou republikou , ako aj na aktuálne európske témy. Obe krajiny, ako členovia Európskej únie a NATO, zdieľajú podobné názory na mnohé otázky, vrátane podpory euroatlantickej integrácie krajín západného Balkánu. Slovinský veľvyslanec ocenil mimoriadnu pomoc Slovenska pri zvládaní rozsiahlych záplav v Slovinsku v auguste 2023, ktorá zanechala pozitívny dojem v slovinskej spoločnosti. Táto pomoc, spolu s predchádzajúcou asistenciou Slovenska pri likvidácii rozsiahlych požiarov na juhozápade Slovinska v roku 2022, prispela k posilneniu bilaterálnych vzťahov a zvýšila záujem Slovinska o spoluprácu so Slovenskom. Bilaterálne vzťahy medzi Slovenskom a Slovinskom sú dlhodobo priateľské a bezproblémové, čo potvrdilo aj toto stretnutie.
Dňa 27. mája 2024 sa v priestoroch Národnej rady SR uskutočnilo bilaterálne rokovanie medzi delegáciami Národnej rady SR a Parlamentu Čiernej Hory. Slovenskú delegáciu viedol predseda Výboru NR SR pre európske záležitosti Ján Ferenčák (HLAS – sociálna demokracia), a medzi jej členmi boli Beáta Jurík a Ján Hargaš (Progresívne Slovensko), Peter Kalivoda a Tittel Dušan (HLAS – sociálna demokracia), Zuzana Plevíková, Ján Mažgút a Michal Stuška (SMER – SSD). Delegáciu Čiernej Hory viedol predseda Výboru pre európsku integráciu Parlamentu Čiernej Hory Ivan Vuković. Na stretnutí bolo potvrdené, že bilaterálne politické vzťahy medzi Slovenskou republikou  a Čiernou Horou sú na vysokej úrovni, založené na vzájomnom rešpekte. Slovensko opätovne vyjadrilo podporu Čiernej Hore v jej úsilí o členstvo v Európskej únii, pričom ocenilo jej postavenie ako lídra prístupového procesu na západnom Balkáne. Slovensko zároveň zdôraznilo, že región západného Balkánu je dlhodobou prioritou jeho zahraničnej politiky. Stretnutie potvrdilo význam parlamentnej diplomacie ako kľúčového nástroja v procese formovania európskej a zahraničnej politiky Slovenskej republiky. 
Dňa 4. júna 2024 sa v priestoroch Národnej rady Slovenskej republiky uskutočnilo bilaterálne rokovanie medzi Výborom Národnej rady SR pre európske záležitosti a Výborom pre záležitosti Európskej únie Senátu Parlamentu Českej republiky. Delegáciu Národnej rady SR viedol podpredseda výboru Michal Stuška (SMER – SSD) na základe poverenia predsedu výboru. Rokovania sa aktívne zúčastnili aj členovia výboru Beáta Jurík a Ján Hargaš (Progresívne Slovensko), Dušan Tittel a Peter Kalivoda (HLAS – sociálna demokracia) a Ján Mažgút (SMER – SSD). Českú delegáciu viedol predseda Výboru pre záležitosti Európskej únie Vladislav Vilímec. Témami diskusie boli bilaterálne vzťahy medzi Slovenskou a Českou republikou, európske otázky a aktuálne vnútropolitické témy. Obe strany sa zhodli na tom, že vzťahy medzi Slovenskou republikou a Českou republikou sú unikátne a na nadštandardnej úrovni. Parlamentná diplomacia bola zdôraznená ako významný nástroj pri formovaní európskej a zahraničnej politiky Slovenskej republiky. Rokovanie potvrdilo dôležitosť pokračujúcej spolupráce a dialógu medzi parlamentmi oboch krajín.
Dňa 18. júna 2024 sa v priestoroch Národnej rady Slovenskej republiky uskutočnilo prijatie ministra zahraničných vecí Českej republiky Jana Lipavského, počas jeho oficiálnej návštevy Slovenska. Táto návšteva bola jeho prvou bilaterálnou cestou do SR od nástupu súčasnej českej vlády. Na stretnutí zastupoval Výbor NR SR pre európske záležitosti jeho predseda Ján Ferenčák (HLAS – sociálna demokracia). Delegáciu Národnej rady SR viedol podpredseda Peter Žiga (HLAS – sociálna demokracia), poverený vykonávaním právomocí predsedu Národnej rady SR. Stretnutie potvrdilo dlhodobé strategické partnerstvo medzi Slovenskom a Českou republikou. Delegácie oboch krajín zdôraznili význam vzájomných vzťahov, ktoré sú založené na historickej blízkosti a intenzívnej spolupráci. Zhodli sa na potrebe pokračovať v starostlivosti o nadštandardné vzťahy prostredníctvom osvedčených formátov spolupráce, ako aj na identifikácii nových oblastí spoločného záujmu. 
Dňa 19. júna 2024 sa v priestoroch Národnej rady Slovenskej republiky uskutočnilo oficiálne prijatie podpredsedu vlády a ministra zahraničných vecí Moldavskej republiky Mihaia Popsoia. Delegáciu Národnej rady SR viedol podpredseda Národnej rady SR Peter Žiga (HLAS – sociálna demokracia). Na stretnutí sa na základe poverenia predsedu Výboru NR SR pre európske záležitosti zúčastnil aj podpredseda výboru Michal Stuška (SMER – SSD). Hlavným cieľom tejto bilaterálnej návštevy bolo posilniť zahraničnopolitický dialóg medzi Slovenskom a Moldavskom a otvoriť novú etapu rozvoja priateľskej spolupráce s Moldavskom ako kandidátskou krajinou na členstvo v Európskej únii. Moldavská delegácia pri tejto príležitosti zdôraznila svoju pripravenosť na začatie prístupových rokovaní o vstupe do EÚ. Obe strany sa zhodli na výborných bilaterálnych vzťahoch, ktoré sú priateľské a nezaťažené otvorenými otázkami. Diskusie potvrdili silnú rozvojovú dimenziu spolupráce a rastúci objem obchodných a hospodárskych aktivít, predovšetkým v oblasti slovenského exportu.
Dňa 27. júna 2024 sa v priestoroch Národnej rady Slovenskej republiky uskutočnilo oficiálne prijatie nového veľvyslanca Cyperskej republiky v Slovenskej republike Michaela Karagiorgisa. Stretnutie viedol predseda Výboru Národnej rady SR pre európske záležitosti Ján Ferenčák (HLAS – sociálna demokracia). Hlavnou témou rokovania boli bilaterálne otázky a aktuálne európske záležitosti, ktoré sú kľúčové pre ďalší rozvoj vzťahov medzi Slovenskom a Cyprom.
Dňa 27. júna 2024 navštívil Národnú radu Slovenskej republiky mimoriadny a splnomocnený veľvyslanec Slovinskej republiky v Slovenskej republike Stanislav Raščan. V priestoroch slovenského parlamentu ho privítal predseda Výboru Národnej rady SR pre európske záležitosti Ján Ferenčák. O vzájomných vzťahoch a aktuálnych európskych témach rokoval s veľvyslancom aj člen výboru Peter Kalivoda (HLAS – sociálna demokracia).  
Dňa 27. júna 2024 navštívila Národnú radu Slovenskej republiky mimoriadna a splnomocnená veľvyslankyňa Portugalska na Slovensku Maria João Lopes Cardoso. V priestoroch slovenského parlamentu ju privítali predseda Výboru Národnej rady SR pre európske záležitosti Ján Ferenčák a člen výboru Peter Kalivoda (obaja z poslaneckého klubu strany HLAS – sociálna demokracia). Rokovanie sa zameralo najmä na bilaterálne vzťahy medzi Slovenskom a Portugalskom a aktuálne európske témy.
Dňa 2. júla 2024 sa v priestoroch Národnej rady Slovenskej republiky uskutočnilo bilaterálne rokovanie medzi delegáciou Národnej rady SR a delegáciou Národného zhromaždenia Vietnamskej socialistickej republiky. Delegáciu Národnej rady SR viedol predseda Zahraničného výboru Národnej rady SR a člen Výboru NR SR pre európske záležitosti Marián Kéry (SMER – SSD). Rokovania sa zúčastnili aj ďalší členovia Výboru NR SR pre európske záležitosti: Ján Mažgút (SMER – SSD) a Beáta Jurík (Progresívne Slovensko). Bolo potvrdené, že Slovensko a Vietnam sú tradičnými priateľmi a partnermi, a že naše bilaterálne vzťahy, hoci v poslednom období ovplyvnené pandémiou a inými faktormi, majú stále veľký potenciál na ďalší rozvoj. Parlamentná diplomacia sa ukazuje ako dôležitá platforma na posilnenie tohto partnerstva a rozvoj spolupráce medzi oboma krajinami.
Dňa 10. septembra 2024 sa v priestoroch Bratislavského hradu uskutočnilo rokovanie predstaviteľov Národnej rady SR s predsedom vlády Moldavskej republiky pánom Dorinom Receanom. Delegáciu Národnej rady SR viedol podpredseda Národnej rady SR Peter Žiga. Súčasťou delegácie bol aj predseda Výboru Národnej rady SR pre európske záležitosti Ján Ferenčák z poslaneckého klubu strany HLAS - sociálna demokracia a člen výboru Marián Kéry z poslaneckého klubu strany SMER - SSD. Témou rokovania boli aktuálne európske témy. Bolo potvrdené, že dvojstranné vzťahy medzi Slovenskom a Moldavskom sú priateľské, nezaťažené otvorenými otázkami, dobre rozvinuté v politickej oblasti, s dlhoročnou rozvojovou dimenziou a pokračujúcou tendenciou zvýšenia objemu obchodnej a hospodárskej spolupráce, predovšetkým slovenského exportu.
Dňa 11. septembra 2024 sa predseda Výboru Národnej rady SR pre európske záležitosti Ján Ferenčák z poslaneckého klubu politickej strany HLAS - sociálna demokracia na pôde Národnej rady SR stretol s predstaviteľmi Najvyššej rady Ukrajiny (ukrajinský parlament). Slovensko navštívil Ihor Kryvosheyev, člen Zahraničného výboru Najvyššej rady Ukrajiny a Anatolii Kostiukh, predseda Skupiny priateľstva so Slovenskou republikou Najvyššej rady Ukrajiny. Témou rokovania boli aktuálne európske témy a bilaterálne otázky.
Dňa 24. septembra 2024 predseda Výboru Národnej rady SR pre európske záležitosti Ján Ferenčák z poslaneckého klubu politickej strany HLAS - sociálna demokracia na pôde Národnej rady SR privítal veľvyslanca Spolkovej republiky Nemecko na Slovensku Dr. Thomasa Kurza. Témou rokovania boli aktuálne európske témy a bilaterálne otázky.
Dňa 26. septembra 2024 sa predseda Výboru Národnej rady SR pre európske záležitosti Ján Ferenčák z poslaneckého klubu politickej strany HLAS - sociálna demokracia v Národnej rade SR stretol s veľvyslankyňu Talianskej republiky na Slovensku pani Catherine Flumiani. Témou rokovania boli aktuálne európske témy a bilaterálne otázky.
Dňa 30. októbra sa predseda Výboru Národnej rady SR pre európske záležitosti Ján Ferenčák bilaterálne stretol s veľvyslankyňou Španielskeho kráľovstva v Slovenskej republike, ktorou je od 2021 Lorea Arribalzaga Ceballos. Obsahom rokovania boli bilaterálne otázky a aktuálne európske témy. Bolo potvrdené, že slovensko-španielske vzťahy sú vyvážené, dlhodobo korektné a bezproblémové, neevidujeme žiadne otvorené otázky. Prevláda ekonomická agenda a pragmatický politický dialóg so solídnou bázou pre rozvoj ďalšej spolupráce. Obe krajiny zdieľajú blízke stanoviská ku kľúčovým európskym a zahranično-politickým témam.
Dňa 30. októbra 2024 sa predseda Výboru Národnej rady SR pre európske záležitosti Ján Ferenčák z poslaneckého klubu strany HLAS - sociálna demokracia stretol s veľvyslancom Francúzskej republiky v Slovenskej republike, ktorým je Nicolas Suran. Témou rokovania boli aktuálne európske témy a bilaterálna spolupráca. Bol potvrdený záujem o aktívny a otvorený politický dialóg na najvyššej úrovni ako aj o aktívnejšiu medziparlamentnú spoluprácu.
Dňa 6. novembra 2024 sa predseda Výboru Národnej rady SR pre európske záležitosti Ján Ferenčák z poslaneckého klubu strany HLAS - sociálna demokracia bilaterálne stretol s veľvyslankyňou Holandského kráľovstva v Slovenskej republike, ktorou je od 2021 Gabriella Sancisi. Témou rokovania boli aktuálne európske témy a bilaterálna spolupráca.
Predseda Výboru Národnej rady SR pre európske záležitosti Ján Ferenčák z poslaneckého klubu strany HLAS - sociálna demokracia dňa 14. decembra 2024 bilaterálne rokoval s veľvyslancom Talianskej republiky v Slovenskej republike, ktorým je od 18. novembra 2024 Gianclemente De Felice. Témou rokovania boli aktuálne európske témy a bilaterálna spolupráca. Bolo potvrdené, že zásadné výzvy, ktorým v súčasnej geopolitickej realite čelíme, je možné prekonať len úzkou vzájomnou spoluprácou na európskej úrovni. 
Dňa 5. decembra 2024 sa na pôde Národnej rady Slovenskej republiky uskutočnilo pracovné stretnutie s generálnou riaditeľkou pracovnej skupiny Európskej komisie pre Plán obnovy a odolnosti Céline Gauer. Delegáciu poslancov reprezentoval predseda Výboru NR SR pre európske záležitosti Ján Ferenčák (HLAS - sociálna demokracia). Prítomný bol aj člen výboru Ján Hargaš (Progresívne Slovensko) a rovnako tak boli účastní aj členovia Výboru NR SR pre financie a rozpočet Marián Viskupič (Sloboda a Solidarita), Štefan Kišš (Progresívne Slovensko), Darina Luščíková (Progresívne Slovensko) a člen Výboru NR SR pre hospodárske záležitosti Karol Galek (Sloboda a Solidarita). Stretnutie sa týkalo aktuálneho stavu implementácie Plánu obnovy a odolnosti na Slovensku. Diskutované boli doteraz dosiahnuté úspechy, výzvy, ktorým počas implementácie čelíme a riešenia, ktoré by sme mali prijať pre jeho úspešnú realizáciu do konca roka 2026.
Dňa 10. decembra 2024 predseda Výboru Národnej rady SR pre európske záležitosti Ján Ferenčák z poslaneckého klubu strany HLAS - sociálna demokracia bilaterálne rokoval s veľvyslancom Českej republiky v Slovenskej republike, ktorým je od 26. 1. 2023 Rudolf Jindrák. Témou rokovania boli aktuálne európske témy a bilaterálna spolupráca. 
Dňa 12. decembra 2024 sa pod záštitou Výboru NR SR pre európske záležitosti uskutočnila konferencia s názvom: „Nová Európska komisia: Riziká, výzvy a príležitosti". Konferencia bola zameraná na analýzu priorít novej Európskej komisie, ktoré ovplyvnia budúcnosť Európskej únie a jej členských štátov, vrátane Slovenskej republiky. Záštitu nad konferenciou prebral predseda Výboru Národnej rady SR pre európske záležitosti Ján Ferenčák (HLAS - sociálna demokracia). Úvodné príhovory predniesol predseda výboru Ján Ferenčák a za opozíciu podpredsedníčka výboru Beáta Jurík z hnutia Progresívne Slovensko. Priority novej Európskej komisie odprezentoval zástupca vedúceho Zastúpenia Európskej komisie v SR Radim Dvořák (Zastúpenie Európskej komisie na Slovensku). V prvom konferenčnom paneli o prioritách novej Komisie diskutovali: podpredseda Zahraničného výboru Národnej rady SR Tomáš Valášek (Progresívne Slovensko), poslanec Európskeho parlamentu Braňo Ondruš (HLAS - sociálna demokracia), poslanec Európskeho parlamentu Michal Wiezik (Progresívne Slovensko), sociologička Oľga Gyárfášová (FSEV UK, Univerzita Komenského v Bratislave). V druhom paneli diskutovali: predseda Výboru Národnej rady SR pre európske záležitosti Ján Ferenčák (HLAS - sociálna demokracia), podpredseda Výboru Národnej rady SR pre európske záležitosti Michal Stuška (SMER - SSD), podpredsedníčka Výboru Národnej rady SR pre európske záležitosti Beáta Jurík (Progresívne Slovensko), člen Výboru Národnej rady SR pre európske záležitosti Branislav Škripek (KDH). 
Pracovné cesty, videokonferencie a iné aktivity

Dňa 12. decembra 2023 sa uskutočnilo pracovné stretnutie, ktorého sa zúčastnil predseda Výboru NR SR pre európske záležitosti Ján Ferenčák a Vladimír Šucha, ktorý od roku 2022 pôsobil ako vedúci Zastúpenia Európskej komisie na Slovensku. Témou rokovania boli aktuálne európske témy, ktoré dominujú v európskej politike pred zasadnutím Európskej rady v dňoch 14. a 15. decembra. 2023.

Dňa 15. novembra 2023 prebehlo v neformálnej atmosfére stretnutie s mimoriadnym a splnomocneným veľvyslancom Spojených štátov amerických, J. E. Gautamom A. Rana-om, ktorý vo svojej rezidencii privítal predsedu Výboru Národnej rady SR pre európske záležitosti Jána Ferenčáka. Recepcia sa konala za účelom oslavy sviatku Diwali - Festivalu svietiel. Hlavnou témou rozhovorov boli bilaterálne otázky spoločného záujmu.

V dňoch 26. – 28. novembra prebehla v španielskom Madride, medziparlamentná Konferencia parlamentných výborov pre záležitosti Únie z parlamentov Európskej únie (tzv. plenárny COSAC). Preberali sa témy ako úspechy španielskeho predsedníctva v Rade EÚ, pakt EÚ o migrácii a azyle, energetická kríza a zelená transformácia, situácia na Ukrajine a vzťahy s Európskou úniou a otvorená strategická autonómia a vzťahy s Latinskou Amerikou. Delegáciu Národnej rady SR viedol predseda Výboru Národnej rady SR pre európske záležitosti Ján Ferenčák (HLAS - sociálna demokracia) a zúčastnili sa aj podpredsedníčka výboru Vladimíra Marcinková (Sloboda a Solidarita), podpredseda výboru Michal Stuška (SMER - SSD) a člen výboru Dušan Tittel (HLAS - sociálna demokracia). Členovia výboru dňa 26. novembra 2023 absolvovali aj pracovné stretnutie s Jurajom Tomagom, ktorý od októbra 2022 pôsobí na poste mimoriadneho a splnomocneného veľvyslanca Slovenskej republiky v Španielskom kráľovstve s priakreditáciou pre Marocké kráľovstvo a Andorrské kniežatstvo. Témou diskusie bol aktuálny politický vývoj v Španielskom kráľovstve a priority Španielska v Rade EÚ. 

Dňa 12. decembra 2023 sa v priestoroch rezidencie mimoriadneho a splnomocneného veľvyslanca Spojených štátov amerických na Slovensku J. E. Gautama Ranu uskutočnila recepcia na oslavu jednotlivcov, ktorí prispievajú k presadzovaniu ľudských práv a transparentnosti na Slovensku. Na recepcii sa zúčastnil aj predseda Výboru NR SR pre európske záležitosti Ján Ferenčák.  

V dňoch 14. a 15. januára 2024 prebehla v rámci parlamentnej dimenzie belgického predsedníctva v Rade EÚ v belgickom meste Namur Konferencia predsedov parlamentných výborov pre záležitosti Únie parlamentov členských štátov Európskej únie (tzv. „predsednícky COSAC“). Na programe konferencie boli tieto témy: prezentácia priorít belgického predsedníctva v Rade EÚ, európsky pilier sociálnych práv a rozšírenie a jeho vplyv na budúcnosť EÚ. Konferencie sa zúčastnil a Národnú radu SR na nej zastúpil predseda Výboru Národnej rady SR pre európske záležitosti Ján Ferenčák.

V dňoch 28. a 29. januára 2024 sa v priestoroch Rakúskeho parlamentu (Österreichisches Parlament) vo Viedni uskutočnilo spoločné zasadnutie parlamentných výborov pre európske záležitosti Slavkovského formátu (S3), troch stredoeurópskych, susedných a historicky spätých štátov – Slovenskej republiky, Českej republiky a Rakúskej republiky – ktoré spája viacero oblastí s potenciálom pre spoločné iniciatívy. Národnú radu SR na zasadnutí zastupoval predseda Výboru NR SR pre európske záležitosti Ján Ferenčák (HLAS - sociálna demokracia), podpredseda výboru Michal Stuška (SMER - SSD) a členovia výboru Peter Kalivoda (HLAS - sociálna demokracia) a Branislav Škripek (KDH). Na programe zasadnutia s partnerskými parlamentnými výbormi pre európske záležitosti boli aktuálne zahranično-politické a európske témy, najmä migrácia, rozširovanie Európskej únie, situácia na Ukrajine, voľby do Európskeho parlamentu a medziparlamentná spolupráca výborov pre európske záležitosti. 

Dňa 29. januára 2024 sa vo Viedni uskutočnilo stretnutie s mimoriadnym a splnomocneným veľvyslancom SR v Rakúskej republike Jozefom Polakovičom, ktorého sa zúčastnil predseda Výboru NR SR pre európske záležitosti Ján Ferenčák (HLAS - sociálna demokracia), podpredseda výboru Michal Stuška (SMER - SSD) a členovia výboru Peter Kalivoda (HLAS - sociálna demokracia) a Branislav Škripek (KDH). Témou diskusie boli aktuálne európske témy. 

V dňoch 12. a 13. februára 2024 v Európskom parlamente v Bruseli v rámci parlamentnej dimenzie belgického predsedníctva v Rade EÚ prebehla medziparlamentná konferencia o stabilite, hospodárskej koordinácii a správe v EÚ s názvom "Európsky parlamentný týždeň", ktorý bol posledným v 9. volebnom období Európskeho parlamentu. Dňa 12. februára 2024 boli na programe tri medziparlamentné zasadnutia Výboru pre hospodárske a menové veci, Výboru pre zamestnanosť a sociálne veci a Výboru pre rozpočet. Dňa 13. februára 2024 sa uskutočnili dve plenárne zasadnutia venované témam "Strategické investície a reformy s cieľom zvýšiť potenciál rastu EÚ" a "Budúcnosť jednotného trhu EÚ a zdaňovanie". Výbor NR SR pre európske záležitosti na konferencii zastupoval člen výboru Ján Hargaš z hnutia Progresívne Slovensko. 

V dňoch 18. a 19. februára 2024 sa v belgickom Gente konalo zasadnutie spoločnej parlamentnej kontrolnej skupiny (JPSG) v rámci parlamentnej dimenzie belgického predsedníctva v Rade EÚ pre Agentúru Európskej únie pre spoluprácu v oblasti presadzovania práva (Europol). Národnú radu SR na zasadnutí zastupovala členka Výboru Národnej rady SR pre európske záležitosti Zuzana Plevíková (SMER - SSD). Hlavnou rečníčkou zasadnutia bola eurokomisárka pre vnútorné záležitosti Ylva Johansson. Zástupcovia a zástupkyne národných parlamentov členských štátov EÚ a Európskeho parlamentu sa na zasadnutí zaoberali najmä aktivitami Europolu od októbra 2023 do februára 2024, nelegálnym obchodovaním so zbraňami a boju proti obchodovaniu s ľuďmi. Spoločná parlamentná kontrolná skupina (JPSG) pre Agentúru Európskej únie pre spoluprácu v oblasti presadzovania práva (Europol), založená v roku 2017, poskytuje národným parlamentom a Európskemu parlamentu rámec na politické monitorovanie činností Europolu pri plnení jeho poslania vrátane vplyvu týchto činností na základné práva.

Dňa 22. februára 2024 sa na Veľvyslanectve Kuvajtského štátu v Slovenskej republike uskutočnila pri príležitosti 63. výročia nezávislosti štátu a 33. výročia oslobodenia Kuvajtského štátu slávnostná recepcia. Recepcie sa zúčastnil člen Výboru Národnej rady SR pre európske záležitosti Peter Kalivoda (HLAS - sociálna demokracia). Počas recepcie zároveň absolvoval stretnutie aj s podpredsedom vlády SR a ministrom životného prostredia SR Tomášom Tarabom.

V dňoch 3. – 5. marca 2024 sa v belgickom meste Brugy uskutočnila medziparlamentná konferencia o spoločnej zahraničnej a bezpečnostnej politike v rámci parlamentnej dimenzie belgického predsedníctva v Rade EÚ. Národnú radu SR na podujatí zastupovali Tittel Dušan (HLAS – sociálna demokracia) z Výboru NR SR pre európske záležitosti, Karol Farkašovský (Slovenská národná strana) zo Zahraničného výboru NR SR a Michal Bartek (HLAS – sociálna demokracia) z Výboru NR SR pre obranu a bezpečnosť. Hlavné témy konferencie boli podpora Ukrajiny v súvislosti s ruskou agresiou, proces rozširovania EÚ, strategický kompas a posilňovanie odolnosti EÚ, situácia na Blízkom východe a priority spoločnej zahraničnej a bezpečnostnej politiky. 

V dňoch 3. až 5. marca 2024 sa pri príležitosti 60. výročia Mierovej misie OSN na Cypre (UNFICYP) uskutočnila návšteva delegácie Národnej rady SR v Cyperskej republike. Slovenskú delegáciu viedol predseda Národnej rady SR Peter Pellegrini, spolu s predsedom Výboru NR SR pre európske záležitosti Jánom Ferenčákom. Delegácia sa stretla s poprednými predstaviteľmi Cypru, predsedníčkou parlamentu Annitou Demetriou a prezidentom Nikosom Christodoulidesom. Rokovania sa zamerali na aktuálne bilaterálne vzťahy a európske otázky. Počas návštevy sa v priestoroch Zastupiteľského úradu SR v Nikózii uskutočnilo stretnutie delegácie s rôznymi skupinami krajanov žijúcich a pracujúcich na Cypre. Medzi účastníkmi boli zástupcovia Cypersko-slovenskej biznis asociácie, honorárny konzul SR so sídlom v Limassole, krajanmi aktívni v oblasti biznisu, kultúry a športu, ako aj členovia Ozbrojených síl SR a Policajného zboru SR pôsobiaci v UNFICYP. Nechýbali ani cyperskí absolventi slovenských univerzít, ktorí zdôraznili dôležitosť vzájomných vzťahov medzi oboma krajinami.

Dňa 14. marca 2024 sa v Historickej budove Národnej rady SR na Župnom námestí konala slávnostná recepcia pri príležitosti osláv Dňa svätého Patrika, najvýznamnejšieho kultúrneho a náboženského sviatku v Írsku. Podujatie hostil veľvyslanec Írska v Slovenskej republike, Dermot McGauran. Medzi účastníkmi bol aj člen Výboru Národnej rady SR pre európske záležitosti, Peter Kalivoda (HLAS – sociálna demokracia), ktorý sa počas recepcie stretol s podpredsedom vlády SR pre Plán obnovy a odolnosti a využívanie eurofondov, Petrom Kmecom. 

V dňoch 24. až 26. marca 2024 sa v Bruseli, v rámci parlamentnej dimenzie belgického predsedníctva v Rade EÚ, konala plenárna konferencia COSAC. Táto konferencia združuje zástupcov parlamentných výborov členských štátov EÚ, aby diskutovali o aktuálnych témach a budúcich výzvach Európskej únie. Národnú radu SR na podujatí reprezentovali predseda Výboru NR SR pre európske záležitosti Ján Ferenčák (HLAS – sociálna demokracia), podpredseda výboru Michal Stuška (SMER – SSD), členka výboru Beáta Jurík (Progresívne Slovensko) a člen výboru Tittel Dušan (HLAS – sociálna demokracia). Hlavné diskusie sa zamerali na hodnotenie európskeho legislatívneho obdobia 2019 – 2024 a vyhliadky Strategickej agendy na roky 2024 – 2029, rodovú politiku a rovnosť zastúpenia žien a mužov v parlamentoch, otvorenú strategickú autonómiu a posilnenie konkurencieschopnosti a odolnosti EÚ. Ďalšou významnou témou bola demokracia a právny štát v Európe a ich ďalší vývoj. Účastníci diskutovali aj o aktuálnej situácii na Ukrajine a Blízkom východe. Konferencia slúži ako platforma na prepojenie národných parlamentov s Európskym parlamentom a poskytuje priestor na diskusiu o aktuálnych otázkach Únie a úlohe národných parlamentov v európskych integračných procesoch. Počas Konferencie parlamentných výborov pre záležitosti Únie parlamentov členských štátov EÚ (tzv. „plenárny COSAC“), ktorá sa konala v Bruseli, sa predseda Výboru Národnej rady SR pre európske záležitosti, Ján Ferenčák, stretol s predsedníčkou Výboru pre európsku integráciu gruzínskeho parlamentu, Makou Botchorishvili. Diskusia sa zamerala na bilaterálne vzťahy medzi Slovenskom a Gruzínskom a aktuálne európske témy. Obe strany sa zhodli, že bilaterálne vzťahy medzi Slovenskom a Gruzínskom sú priateľské a bezproblémové, čo vytvára pevný základ pre ďalšiu spoluprácu.

Predseda Výboru Národnej rady SR pre európske záležitosti, Ján Ferenčák (HLAS – sociálna demokracia), sa 24. apríla 2024 zúčastnil online medziparlamentnej konferencie „20 Years of EU Enlargement to the East“, organizovanej pri príležitosti 20. výročia rozšírenia Európskej únie o 10 krajín, vrátane Slovenska. Podujatie hostil predseda Výboru pre európske záležitosti nemeckého Bundestagu, Anton Hofreiter (BÜNDNIS 90/DIE GRÜNEN). Vo svojom príspevku predseda výboru Ján Ferenčák zdôraznil, že vstup Slovenska do Európskej únie priniesol krajine nespochybniteľné výhody. Ekonomika Slovenska od roku 2004 výrazne rástla, pričom HDP na obyvateľa sa viac než strojnásobil. Vyzdvihol tiež prosperitu krajiny v strednej a východnej Európe, ktorú umožnili prístup na jednotný trh EÚ a investície z kohéznych fondov. Tieto zdroje prispeli k zlepšeniu infraštruktúry, výstavbe škôl a zdravotníckych zariadení, ako aj k znižovaniu regionálnych rozdielov. Predseda výboru taktiež potvrdil dlhodobú podporu Slovenska pre ďalšie rozširovanie Európskej únie, najmä o krajiny západného Balkánu. Zároveň zdôraznil, že tieto krajiny musia splniť všetky stanovené kritériá. Podľa neho by sa mala EÚ pripraviť nielen na ďalšiu vlnu rozširovania, ale aj na vnútorné reformy. Za prioritu Slovenska označil zachovanie a posilnenie tradičných politík, ako je Spoločná poľnohospodárska politika a kohézna politika, ktoré sú nevyhnutné pre úspešnú integráciu nových členov.
Dňa 29. apríla 2024 sa predseda Výboru Národnej rady SR pre európske záležitosti, Ján Ferenčák (HLAS – sociálna demokracia), stretol v Kežmarku s mimoriadnou a splnomocnenou veľvyslankyňou Severného Macedónska na Slovensku, Evgenijou Ilievou, ktorá pôsobí vo svojej funkcii od septembra 2022. Hlavným predmetom stretnutia boli bilaterálne vzťahy medzi Slovenskom  a Severným Macedónskom , pričom obe strany zdôraznili spoločný cieľ – podporu vstupu Severného Macedónska do Európskej únie. Bilaterálna spolupráca medzi oboma krajinami bola hodnotená ako bezproblémová a otvorená. Predseda výboru opätovne potvrdil, že Slovensko pevne podporuje integračné ambície Severného Macedónska, ktoré sú dôležité pre stabilitu a rozvoj regiónu.
Dňa 29. apríla 2024 sa člen Výboru Národnej rady SR pre európske záležitosti, Peter Kalivoda (HLAS – sociálna demokracia), zúčastnil slávnostnej recepcie pri príležitosti Dňa ústavy Poľskej republiky, štátneho sviatku Poľska. Podujatie hostil mimoriadny a splnomocnený veľvyslanec Poľskej republiky na Slovensku, Maciej Ruczaj. Počas recepcie Peter Kalivoda diskutoval so štátnym tajomníkom Ministerstva investícií, regionálneho rozvoja a informatizácie SR, Ivanom Ivančinom, a so štátnym tajomníkom Ministerstva obrany SR, Martinom Vojtašovičom.
Dňa 22. mája 2024 sa predseda Výboru Národnej rady SR pre európske záležitosti, Ján Ferenčák (HLAS – sociálna demokracia), zúčastnil ako rečník na 14. ročníku medzinárodnej konferencie „SAPI Energy Conference 2024“, ktorá sa zameriava na témy udržateľnej energetiky. Počas konferencie Ján Ferenčák vystúpil v diskusnom paneli s názvom „Energetika zajtrajška na Slovensku: domáci a európsky kontext“. V rámci tejto diskusie sa venoval otázkam budúcnosti slovenskej energetiky a jej prepojeniu s európskymi cieľmi v oblasti udržateľnosti a energetickej transformácie.
Dňa 28. a 29. mája 2024 sa v Inchebe konal 36. snem Združenia miest a obcí Slovenska (ZMOS). Národnú radu SR na sneme zastupoval predseda Výboru NR SR pre európske záležitosti a primátor mesta Kežmarok, Ján Ferenčák. Diskusie na sneme sa zamerali na rozvoj a modernizáciu miestnej územnej samosprávy na Slovensku.

Dňa 3. júna 2024 sa člen Výboru Národnej rady Slovenskej republiky pre európske záležitosti, Dušan Tittel (HLAS – sociálna demokracia), a predseda Zahraničného výboru NR SR, Marián Kéry (SMER – SSD), zúčastnili pietneho aktu kladenia vencov pri Pomníku bulharských občanov, ktorí položili svoje životy za slobodu Slovenska. Podujatie sa uskutočnilo na pozvanie mimoriadneho a splnomocneného veľvyslanca Bulharskej republiky na Slovensku a bolo organizované pri príležitosti Dňa Christa Boteva a padlých za slobodu a nezávislosť. Súčasťou programu bol aj príhovor ministra zahraničných vecí a európskych záležitostí, Juraja Blanára. Táto významná udalosť zdôraznila historické putá medzi Slovenskom a Bulharskom a ich spoločnú úctu k tým, ktorí obetovali svoje životy za ideály slobody. 
Dňa 29. mája 2024 sa podpredseda Výboru Národnej rady Slovenskej republiky pre európske záležitosti Michal Stuška (SMER – SSD) a člen výboru Ján Mažgút (SMER – SSD) z poverenia predsedu výboru zúčastnili recepcie organizovanej Gruzínskym veľvyslanectvom v Slovenskej republike pri príležitosti osláv Dňa nezávislosti Gruzínska. Táto udalosť zdôraznila prehlbovanie bilaterálnych vzťahov a spoločný záväzok k európskym hodnotám a spolupráci.
Dňa 4. júna 2024 sa člen Výboru Národnej rady Slovenskej republiky pre európske záležitosti, Dušan Tittel (HLAS – sociálna demokracia) zúčastnil recepcie organizovanej Veľvyslanectvom Talianskej republiky na Slovensku pri príležitosti osláv Národného dňa Talianskej republiky (Festa della Repubblica). Táto recepcia zdôraznila silné a priateľské vzťahy medzi Slovenskou a Talianskou republikou a potvrdila ich odhodlanie naďalej prehlbovať vzájomnú spoluprácu v prospech spoločných európskych hodnôt a cieľov.
Dňa 5. júna 2024 pokračovala návšteva členov Výboru pre záležitosti Európskej únie Senátu Parlamentu Českej republiky v Bratislave. Delegáciu senátorov sprevádzal Peter Kalivoda, člen Výboru Národnej rady SR pre európske záležitosti (HLAS – sociálna demokracia), počas ich prehliadky hradu Devín. Delegácia absolvovala pracovný obed so starostkou mestskej časti Devín, Janou Jakubkovič, a návštevy sa zúčastnil aj veľvyslanec Českej republiky na Slovensku, Rudolf Jindrák. Táto návšteva zdôraznila význam parlamentnej diplomacie ako kľúčového nástroja v procese formovania európskej a zahraničnej politiky Slovenskej republiky, pričom posilnila historické a politické väzby medzi Slovenskou a Českou republikou. 
Dňa 13. júna 2024 sa na britskej ambasáde v Bratislave uskutočnila slávnostná recepcia pri príležitosti osláv narodenín kráľa Charlesa III. Podujatie sa konalo na pozvanie veľvyslanca Spojeného kráľovstva Veľkej Británie a Severného Írska na Slovensku, J. E. Nigela Bakera. Národnú radu Slovenskej republiky na tejto významnej udalosti reprezentovali predseda Výboru NR SR pre európske záležitosti Ján Ferenčák, a člen výboru Dušan Tittel (obaja z poslaneckého klubu HLAS – sociálna demokracia). Poslanec Dušan Tittel venoval veľvyslancovi symbolický dar – loptu, s ktorou sa hrávajú zápasy Majstrovstiev Európy vo futbale 2024 (EURO 2024), a jeho synovi reprezentačný dres Slovenskej republiky.
Dňa 17. júna 2024 sa člen Výboru Národnej rady Slovenskej republiky pre európske záležitosti, Peter Kalivoda (poslanecký klub HLAS – sociálna demokracia), zúčastnil recepcie pri príležitosti Slovenian National Day and 20 Years of Slovenia and Slovakia in the EU. Podujatie sa uskutočnilo na pozvanie mimoriadneho a splnomocneného veľvyslanca Slovinskej republiky na Slovensku, Stanislava Raščana, ktorý pôsobí vo svojej funkcii od roku 2022. Recepcia poskytla platformu pre diplomatické a odborné diskusie. Peter Kalivoda na podujatí debatoval s významnými osobnosťami, ako sú minister financií Ladislav Kamenický (SMER – SSD) a bývalý minister zahraničných vecí Ján Kubiš.
Dňa 18. júna 2024 sa pri príležitosti oficiálnej návštevy ministra zahraničných vecí Českej republiky Jana Lipavského konala recepcia organizovaná Veľvyslanectvom Českej republiky na Slovensku. Na pozvanie mimoriadneho a splnomocneného veľvyslanca ČR na Slovensku Rudolfa Jindráka sa podujatia zúčastnili predseda Výboru Národnej rady Slovenskej republiky pre európske záležitosti Ján Ferenčák a člen výboru Dušan Tittel (obaja z poslaneckého klubu HLAS – sociálna demokracia). S príhovorom vystúpili viaceré významné osobnosti, vrátane podpredsedu vlády SR pre plán obnovy, odolnosti a využívanie eurofondov Petra Kmeca (HLAS – sociálna demokracia).
Dňa 26. júna 2024 sa uskutočnila návšteva Poslaneckej snemovne Parlamentu Českej republiky. Predseda Výboru Národnej rady SR pre európske záležitosti Ján Ferenčák (HLAS – sociálna demokracia) a predseda Zahraničného výboru Národnej rady SR Marián Kéry (SMER – SSD) sa aktívne zúčastnili rokovania so zástupcami Poslaneckej snemovne Parlamentu ČR. Za českú stranu sa stretnutí zúčastnili podpredseda Výboru pre európske záležitosti Petr Fifka (ODS), podpredseda Zahraničného výboru Jaroslav Bžoch (ANO) a podpredsedníčka Zahraničného výboru Jaroslava Pokorná Jermanová (ANO). Ústrednou témou rokovania boli širšie súvislosti vojenského konfliktu na Ukrajine a výzvy, ktoré tento konflikt prináša pre Európu. Dôležitou témou bola aj migrácia a jej vplyv na Európsku úniu. Poslanci oboch strán sa venovali aj súčasným vzťahom medzi štátmi V4 na parlamentnej úrovni a možnostiam rozvoja ďalšej spolupráce medzi zahraničnými výbormi a výbormi pre európske záležitosti oboch parlamentov.
Dňa 26. júna 2024 sa v priestoroch Pražského hradu, na pozvanie prezidenta Českej republiky Petra Pavla, uskutočnil slávnostný obed pri príležitosti oficiálnej návštevy prezidenta Slovenskej republiky Petra Pellegriniho. Národnú radu SR na tomto podujatí zastupovali predseda Výboru NR SR pre európske záležitosti Ján Ferenčák (HLAS – sociálna demokracia) a predseda Zahraničného výboru NR SR Marián Kéry (SMER – SSD). Prezidenti oboch krajín počas stretnutia zdôraznili, že názorové odlišnosti v niektorých témach nemôžu ohroziť blízky a priateľský vzťah medzi Českou republikou a Slovenskou republikou. Prezident ČR Petr Pavel vyjadril, že vzťahy medzi oboma národmi nie sú definované len zahraničnou politikou, ale sú silne previazané aj na historickej, medziľudskej, kultúrnej a ekonomickej úrovni.
Dňa 29. júla 2024 sa v Budapešti sa v rámci parlamentnej dimenzie predsedníctva Maďarska v Rade Európskej únie konala Konferencia predsedov parlamentných výborov pre záležitosti Únie parlamentov členských štátov Európskej únie. Národnú radu Slovenskej republiky na tomto podujatí zastupoval predseda Výboru NR SR pre európske záležitosti Ján Ferenčák, člen poslaneckého klubu politickej strany HLAS – sociálna demokracia. Na programe rokovania boli najmä dve kľúčové témy: program a priority maďarského predsedníctva v Rade Európskej únie a rozširovanie Európskej únie o krajiny západného Balkánu a východných partnerov (Ukrajina, Moldavsko a Gruzínsko).  
Dňa 30. júla 2024 sa predseda Výboru Národnej rady SR pre európske záležitosti Ján Ferenčák počas Konferencie predsedov parlamentných výborov pre záležitosti Únie parlamentov členských štátov Európskej únie (COSAC) stretol s predsedom Výboru pre európske záležitosti Poslaneckej snemovne Parlamentu ČR Ondrejom Benešíkom. Témou rokovania boli aktuálne európske otázky, medziparlamentná spolupráca medzi výbormi pre európske záležitosti a plánovaná pracovná cesta do Prahy. Predsedovia oboch výborov sa zhodli, že vzťahy medzi Slovenskou republikou a Českou republikou sú nadštandardné, priateľské a na vysokej úrovni, čo prispieva k efektívnej spolupráci na rôznych úrovniach.
Dňa 18. septembra 2024 sa predseda výboru Národnej rady SR pre európske záležitosti Ján Ferenčák z poslaneckého klubu politickej strany HLAS - sociálna demokracia zúčastnil podujatia SAPIE Forum 2024, ktoré organizovala Slovenská aliancia pre inovatívnu ekonomiku (SAPIE). Aliancia sa stala najväčšou slovenskou platformou združujúcou najinovatívnejšie firmy, startupy, či organizácie, ktorá tohto roku oslavuje desať rokov od svojho vzniku. Na fóre, ktoré sa pravidelne venuje najdôležitejším technologickým trendom súčasnosti sa diskutovalo o podpore podnikateľského prostredia, konkrétne pri zavádzaní inovatívnych nástrojov, a to vrátane umelej inteligencie, v malých a stredných podnikoch; rozvoji digitálnych a inovačných zručností; kľúčových reguláciách, ktoré v najbližšom období ovplyvnia veľké množstvo firiem; príkladoch dobrej praxe medzisektorovej spolupráce na Slovensku, ako aj v regióne strednej a východnej Európy a vízii európskej ekonomiky do roku 2030 v oblasti inovácií a technológií.
Dňa 27. septembra 2024 sa člen Výboru Národnej rady SR pre európske záležitosti Peter Kalivoda z poslaneckého klubu strany HLAS - sociálna demokracia zúčastnil na slávnostnej recepcii, ktorú zorganizovalo Veľvyslanectvo Vietnamskej socialistickej republiky na Slovensku. Podujatie sa uskutočnilo pri príležitosti 79. výročia Národného dňa Vietnamskej socialistickej republiky a oslavuje sa 2. septembra, ktorým si vietnamský národ pripomína vyhlásenie nezávislosti v roku 1945. Témou neformálnych rokovaní boli najmä bilaterálne otázky.
Dňa 30. septembra 2024  sa člen Výboru Národnej rady SR pre európske záležitosti Peter Kalivoda z poslaneckého klubu HLAS - sociálna demokracia zúčastnil na slávnostnej recepcii, ktorú zorganizovalo Veľvyslanectvo Čínskej ľudovej republiky na Slovensku. Podujatie sa uskutočnilo pri príležitosti 75. výročia založenia Čínskej ľudovej republiky. Témami večera, boli prevažne bilaterálne otázky a príjemný tradičný čínsky program.
V dňoch 3. a 4 októbra 2024 sa člen Výboru Národnej rady SR pre európske záležitosti Branislav Škripek z poslaneckého klubu KDH aktívne zúčastnil Medziparlamentnej konferencie o stabilite, hospodárskej koordinácii a správe v Európskej únii, ktorá sa konala v rámci Maďarského predsedníctva v Rade EÚ v Budapešti. Dané podujatie predstavuje dôležitú platformu pre diskusiu o aktuálnych otázkach v oblasti hospodárskej politiky za účasti zástupcov európskych národných parlamentov, Európskeho parlamentu a parlamentov kandidátskych krajín, ako aj expertov z rozhodovacích orgánov EÚ. Účastníci na konferencii diskutovali o nástupe elektromobility a pripravenosti EÚ byť lídrom v danej oblasti, venovali sa reforme rámca správy ekonomických záležitostí a v neposlednom rade oblasti, ktorá je obzvlášť dôležitá pre Slovensko, a to politike súdržnosti EÚ a jej vplyve na viacročný finančný rámec.
Dňa 17. októbra 2024 sa predseda výboru Národnej rady SR pre európske záležitosti Ján Ferenčák z poslaneckého klubu politickej strany HLAS - sociálna demokracia zúčastnil slávnostného Valného zhromaždenia IT Asociácie Slovenska pri príležitosti 25. výročia jej založenia. IT Asociácia Slovenska predstavuje najväčšie slovenské združenie firiem zo sektora informačno-komunikačných technológií. Na podujatí, ktorého sa zúčastnili hostia z politického, hospodárskeho a akademického sektora sa diskutovalo o aktuálnom stave IT odvetvia na Slovensku, o ľudských zdrojoch, vzdelávaní a podpore talentov. Obzvlášť dôležitou témou bola digitálna transformácia verejnej správy a úloha štátu ako najdôležitejšieho aktéra. 
V dňoch 27. - 29. októbra 2024 sa v Budapešti v rámci parlamentnej dimenzie predsedníctva Maďarska v Rade Európskej únie konala Konferencia parlamentných výborov pre záležitosti Únie parlamentov členských štátov Európskej únie (tzv. "plenárny COSAC"). Delegáciu Národnej rady SR viedol predseda Výboru Národnej rady SR pre európske záležitosti Ján Ferenčák (HLAS - sociálna demokracia). Zúčastnila sa aj podpredsedníčka výboru Beáta Jurík (Progresívne Slovensko) a členovia výboru Ján Mažgút (SMER - SSD) a Dušan Tittel (HLAS - sociálna demokracia). Delegáti z národných parlamentov členských krajín EÚ a Európskeho parlamentu na tejto medziparlamentnej konferencii diskutujú napríklad o prioritách a výsledkoch maďarského predsedníctva v Rade EÚ, o vnútorných reformách EÚ v kontexte rozširovania, o demografických trendoch a politikách v EÚ alebo o európskej obrane a bezpečnosti.
Dňa 28. októbra 2024 sa na konferencii stretla česká a slovenská delegácia, aby si propomenuli vznik prvej Česko-slovenskej republiky. Predseda Výboru Národnej rady SR pre európske záležitosti Ján Ferenčák sa taktiež bilaterálne stretol s predsedom Výboru pre európsku integráciu parlamentu Čiernej Hory Ivanom Vukovićom. Predmetom rokovania boli bilaterálne otázky a aktuálne európske témy spojené s rozširovaním EÚ. Predseda výboru ubezpečil predsedu Vukovića, že Slovenská republika podporuje Čiernu Horu v jej eurointegračných ambíciách.
Dňa 28. októbra 2024 sa člen Výboru Národnej rady SR pre európske záležitosti Peter Kalivoda z poslaneckého klubu politickej strany HLAS - sociálna demokracia zúčastnil slávnostnej recepcie, ktorú zorganizovalo Veľvyslanectvo Českej republiky v Slovenskej republike. Slávnostné podujatie sa uskutočnilo pri príležitosti štátneho sviatku vzniku samostatnej Československej republiky, na ktoré prijal pozvanie aj prezident Slovenskej republiky Peter Pellegrini.
Dňa 12. novembra 2024 sa v Európskom parlamente uskutočnila 15. schôdza spoločnej parlamentnej kontrolnej skupiny pre Europol (JPSG). Národnú radu SR v Bruseli zastupovala podpredsedníčka Výboru Národnej rady SR pre európske záležitosti Beáta Jurík z poslaneckého klubu hnutia Progresívne Slovensko a členka výboru Zuzana Plevíková z poslaneckého klubu strany SMER - SSD. Hlavnými rečníkmi podujatia bola európska komisárka pre vnútorné záležitosti Ylva Johansson a minister vnútra Maďarska Sándor Pintér. Témami stretnutia bola ochrana dát, ochrana základných práv, aktivity Europolu v súvislosti s vojnou na Ukrajine, riešenia nelegálnej migrácie, boj proti počítačovej kriminalite, najmä trestným činom využívajúcim umelú inteligenciu.
Dňa 2. decembra 2024 sa v Európskom parlamente uskutočnilo 5. zasadnutie medziparlamentného výboru o hodnotení činnosti Eurojustu. Národnú radu SR v Bruseli zastupovala členka výboru Zuzana Plevíková z poslaneckého klubu strany SMER - SSD. Eurojust je agentúra Európskej únie, ktorá slúži ako centrálny bod pre spoluprácu národných prokurátorov a sudcov v boji proti závažnej organizovanej cezhraničnej trestnej činnosti. Hlavnými rečníkmi podujatia boli: európsky komisár EÚ pre demokraciu, spravodlivosť a právny štát Michael McGrath a prezident Eurojustu Michael Schmid.
Dňa 17. decembra 2024 sa v Prahe uskutočnilo bilaterálne rokovanie delegácie Národnej rady SR s delegáciou Poslaneckej snemovne Parlamentu ČR. Delegáciu Národnej rady SR tvorili: podpredseda Výboru NR SR pre európske záležitosti Michal Stuška (SMER - SSD), podpredsedníčka Výboru NR SR pre európske záležitosti Beáta Jurík (Progresívne Slovensko), člen Výboru NR SR pre európske záležitosti Tittel Dušan (HLAS - sociálna demokracia), člen Výboru NR SR pre európske záležitosti Ján Mažgút (SMER - SSD) a mimoriadna a splnomocnená veľvyslankyňa Slovenskej republiky v Českej republike Ingrid Brocková. Delegáciu Poslaneckej snemovne Parlamentu ČR tvorili: člen Výboru pre európske záležitosti Poslaneckej Snemovne Parlamentu ČR Petr Beitl, podpredseda Výboru pre európske záležitosti Poslaneckej Snemovne Parlamentu ČR Petr Fifka, členka Výboru pre európske záležitosti Poslaneckej Snemovne Parlamentu ČR Andrea Babišová, člen Výboru pre európske záležitosti Poslaneckej Snemovne Parlamentu ČR Ján Berki, člen Výboru pre európske záležitosti Poslaneckej Snemovne Parlamentu ČR Martin Exner, členka Výboru pre európske záležitosti Poslaneckej Snemovne Parlamentu ČR Marie Pošarová, člen Výboru pre európske záležitosti Poslaneckej Snemovne Parlamentu ČR Pavel Staněk a člen Výboru pre európske záležitosti Poslaneckej Snemovne Parlamentu ČR Vladimír Zlínský. Obe delegácie potvrdili mimoriadnu blízkosť Slovenskej a Českej republiky ako aj záujem o aktívnu komunikáciu a spoluprácu naprieč viacerými oblasťami. Obidve delegácie sa zhodli na podpore rozvoja vzájomných vzťahov. Počas bilaterálneho rokovania sa otvorili viaceré témy ako konkurencieschopnosť EÚ, najmä v súvislosti so vzťahom EÚ k Číne, potravinová bezpečnosť a kvalita potravín, výsledky prezidentských volieb v USA, automobilový priemysel najmä v súvislosti s elektromobilitou a spaľovacími motormi, postoj SR a ČR k zoskupeniu krajín BRICS, efektivita v rámci čerpania eurofondov a v neposlednom rade aj spoločné hodnoty v rámci EÚ. Delegácie sa najviac venovali dvom hlavným témam: zloženiu novej Európskej komisie a jej prioritám a formátom na podporu parlamentnej spolupráce v rámci európskych výborov (bilaterálne rokovania, ale najmä formáty V4 a S3). Obidve strany sa zhodli, že spolupráca európskych výborov na úrovni V4 a S3 musí pokračovať za účelom koordinácie spoločných cieľov a hodnôt pred dôležitými rokovaniami na európskej úrovni.
